คิม คย็อง-ฮี

**คิม คย็อง-ฮี** (; เกิด 30 พฤษภาคม ค.ศ. 1946) เป็นอาของคิม จ็อง-อึน ผู้นำเกาหลีเหนือคนปัจจุบัน เธอเป็นบุตรีของคิม อิล-ซ็อง ผู้ก่อตั้งประเทศเกาหลีเหนือและเป็นน้องสาวของคิม จ็อง-อิล ผู้นำผู้ล่วงลับ ปัจจุบันเธอดำรงตำแหน่งเลขาธิการฝ่ายองค์การของพรรคแรงงานเกาหลี ในฐานะสมาชิกคนสำคัญในกลุ่มคนสนิทและที่ปรึกษาที่ไว้ใจของคิม จ็อง-อิล เธอเคยเป็นผู้อำนวยการกรมอุตสาหกรรมเบาของพรรคแรงงานเกาหลีตั้งแต่ ค.ศ. 1988 ถึง 2012 เธอแต่งงานกับชัง ซ็อง-แท็ก ซึ่งถูกประหารชีวิตเมื่อธันวาคม ค.ศ. 2013 ในเปียงยาง หลังถูกตั้งข้อหากบฏและทุจริต

## ชีวิตช่วงต้น

คิมเกิดในเปียงยางเมื่อ 30 พฤษภาคม ค.ศ. 1946 โดยมีคิม อิล-ซ็องและคิม จ็อง-ซุกเป็นบิดามารดา มารดาของเธอเสียชีวิตเมื่อเธออายุได้สี่ขวบ หลังบิดาของเธอแต่งงานใหม่ เธอได้รับการเลี้ยงดูจากผู้ดูแลหลายคนและอยู่ห่างจากครอบครัว

หลังใช้เวลาช่วงสั้น ๆ ในมณฑลจี๋หลิน ประเทศจีน เนื่องจากสงครามเกาหลี คิมก็กลับมายังเปียงยางพร้อมกับคิม จ็อง-อิล พี่ชายของเธอ เธอเข้าศึกษาที่มหาวิทยาลัยคิม อิล-ซ็องใน ค.ศ. 1963 โดยเรียนวิชาเศรษฐศาสตร์การเมือง คิมเข้าเรียนที่โรงเรียนพรรคชั้นสูงคิม อิล-ซ็องใน ค.ศ. 1966 และไปศึกษาต่อที่ มหาวิทยาลัยมอสโกใน ค.ศ. 1968

## การงาน
เส้นทางอาชีพการเมืองของคิมเริ่มต้นขึ้นใน ค.ศ. 1971 ด้วยตำแหน่งในสหภาพสตรีประชาธิปไตยเกาหลี และใน ค.ศ. 1975 เธอถูกย้ายไปดำรงตำแหน่งรองผู้อำนวยการกรมประสานงานระหว่างประเทศของพรรคแรงงานเกาหลี ก่อนจะได้รับการเลื่อนตำแหน่งเป็นรองผู้อำนวยการหมายเลขหนึ่งใน ค.ศ. 1976 เป็นช่วงเวลาที่เกาหลีเหนือกำลังสถาปนาความสัมพันธ์ทางการทูตกับประเทศทุนนิยมหลายแห่ง เช่น ประเทศไทยและสิงคโปร์ รวมถึงองค์การสหประชาชาติ เธอดูแลการจัดวางบุคลากรทางทูตที่มีคุณสมบัติเหมาะสมในช่วงที่เธอดำรงตำแหน่งรองผู้อำนวยการกรมต่างประเทศ

ใน ค.ศ. 1988 คิมได้รับเลื่อนตำแหน่งเป็นสมาชิกคณะกรรมการกลางพรรคแรงงานเกาหลีและเป็นผู้อำนวยการกรมอุตสาหกรรมเบา ใน ค.ศ. 1999 เธอได้รับเลือกให้เป็นสมาชิกสมัชชาประชาชนสูงสุดเป็นครั้งแรก บทบาทของเธอมีความสำคัญอย่างยิ่งเนื่องจากเธอเป็นผู้นำกรมตรวจสอบนโยบายเศรษฐกิจ และจากนั้นก็กลับมาเป็นผู้นำกรมอุตสาหกรรมเบาอีกครั้งในช่วง "การเดินทัพอันแสนลำบาก" หลังอสัญกรรมของคิม อิล-ซ็อง

คิมหายไปจากความสนใจของสาธารณะใน ค.ศ. 2003 ช่วงเวลาเดียวกับที่ชัง ซ็อง-แท็กถูกกวาดล้างอย่างเห็นได้ชัดเช่นกัน อย่างไรก็ตาม ขณะที่สามีเธอกลับมาปรากฏตัวพร้อมตำแหน่งสูงใน ค.ศ. 2007 แต่เธอกลับไม่ปรากฏตัวต่อสาธารณะจนกระทั่ง ค.ศ. 2009 โดยมีบทบาทโดดเด่นมากขึ้นเรื่อย ๆ ทั้งการร่วมเดินทางกับคิม จ็อง-อิลในการตรวจเยี่ยมหลายครั้งและเข้าร่วมกิจกรรมทางการ วันที่ 27 กันยายน ค.ศ. 2010 มีการประกาศว่าเธอได้รับแต่งตั้งให้เป็นนายพลในกองทัพประชาชนเกาหลี ถือเป็นหญิงคนแรกในเกาหลีเหนือที่ได้รับยศทหารนี้ เหตุการณ์นี้เกิดขึ้นพร้อมกับการเลื่อนตำแหน่งของคิม จ็อง-อึน หลานชายของเธอให้มียศเดียวกัน หนึ่งวันต่อมา การประชุมพรรคแรงงานครั้งที่ 3 เลือกเธอให้เป็นสมาชิกกรมการเมือง ซึ่งเป็นองค์กรกลางของพรรค ต่อมาคิม คย็อง-ฮียังคงแสดงบทบาทเป็นสมาชิกคนสำคัญของผู้นำเกาหลีเหนือภายใต้การนำของคิม จ็อง-อึน คิมได้รับเลือกเป็นสมาชิกสำนักเลขาธิการพรรคแรงงานเกาหลีและเป็นบุคคลสำคัญของกรมองค์การและชี้นำพรรคแรงงานเกาหลี (แผนกพรรคสำคัญที่สุดที่นำโดยคิม ย็อง-จู ลุงของเธอจนถึง ค.ศ. 1974 และโดยคิม จ็อง-อิลเองตั้งแต่ ค.ศ. 1974 จนถึงแก่อสัญกรรม) ในการประชุมพรรคครั้งที่ 4 ในเดือนเมษายน ค.ศ. 2012

ตามแหล่งข่าวของเกาหลีใต้ คิมยังเคยทำงานเป็นผู้ช่วยส่วนตัวของคิม จ็อง-อิล ตำแหน่งที่มีอิทธิพลของเธอในกลุ่มชนชั้นสูงของเกาหลีเหนือ (ซึ่งได้รับการยืนยันโดยเคนจิ ฟูจิโมโตะ) ทำให้เธอสามารถรักษาความสัมพันธ์อันใกล้ชิดกับประธานคิม ย็อง-นัม แห่งคณะผู้บริหารสูงสุดประจำสมัชชาประชาชนสูงสุด ชเว แท-บกและคิม กี-นัม เลขาธิการพรรคแรงงานเกาหลี และผู้อำนวยการคิม ยัง-ก็อน แห่งกรมแนวร่วมพรรคแรงงานเกาหลี ตำแหน่งของเธอในฐานะหัวหน้ากรมอุตสาหกรรมเบาทำให้เธอมีบทบาทสำคัญในการกำหนดนโยบายเศรษฐกิจของเกาหลีเหนือขณะที่นโยบายกำลังเปลี่ยนทิศทางไปสู่การพัฒนาอุตสาหกรรมเบา

ใน ค.ศ. 2010 คิมเปิดร้านแฮมเบอร์เกอร์แห่งแรกในเปียงยาง

## ชีวิตส่วนตัว
คิมพบกับชัง ซ็อง-แท็ก สามีในอนาคตของเธอ ขณะเธอกำลังศึกษาอยู่ที่มหาวิทยาลัยคิม อิล-ซ็อง เธอกับชังยังคงคบกันหลังเขาย้ายไปอยู่ที่ว็อนซัน ว่ากันว่าเป็นเพราะตระกูลคิมคัดค้านความสัมพันธ์ของพวกเขา ท้ายที่สุดทั้งสองก็แต่งงานกันใน ค.ศ. 1972

คิมและชังมีบุตรีหนึ่งคนชื่อชัง กึม-ซง (1977–2006) ซึ่งใช้ชีวิตอยู่ต่างประเทศในปารีสในฐานะนักศึกษาต่างชาติ เธอปฏิเสธคำสั่งให้กลับเปียงยางและจากนั้นก็มีรายงานว่าเธอฆ่าตัวตายในเดือนกันยายน ค.ศ. 2006 เนื่องจากบิดามารดาคัดค้านความสัมพันธ์ของเธอกับแฟนหนุ่ม

ในทศวรรษ 2010 มีข่าวลือว่าคิม คย็อง-ฮีเสียชีวิตแล้วหรือไม่ก็ป่วยหนัก ตามรายงานของ *[[เดลีเอ็นเค]]* ในเดือนสิงหาคม ค.ศ. 2012 ระบุว่าเธอมีสุขภาพไม่ดีจากการติดสุรา พอล ฟิชเชอร์กล่าวว่าเธอป่วยด้วยโรคนี้เป็นครั้งคราวมาตั้งแต่ปลายทศวรรษ 1970 เป็นอย่างน้อย ทำให้เธอต้องเดินทางไปจีนเพื่อฟื้นฟูสภาพร่างกายอย่างน้อยหนึ่งครั้ง มีข้อเสนอแนะว่าเธออาจเสียชีวิตด้วยโรคหลอดเลือดสมองหรือหัวใจวาย บางรายงานอ้างว่าเธอได้ฆ่าตัวตาย ตามรายงานอื่น ๆ เธอเข้ารับการผ่าตัดเนื้องอกในสมองใน ค.ศ. 2013 และอยู่ในภาวะสมองตาย

วันที่ 8 ธันวาคม ค.ศ. 2013 ชังถูกขับออกจากพรรคแรงงานเกาหลีที่ปกครองประเทศอย่างเป็นทางการ ชังถูกกล่าวหาว่าแบ่งพรรคแบ่งพวก (ในพรรค) ทุจริต และมีพฤติกรรมไม่เหมาะสมหลายอย่างรวมถึงการคบชู้กับหญิงคนอื่น วันที่ 13 ธันวาคม มีรายงานว่าเขาถูกประหารชีวิตในข้อหากบฏ

วันที่ 14 ธันวาคม สำนักข่าวกลางเกาหลีเปิดเผยรายชื่อเจ้าหน้าที่ระดับสูง 6 คนที่ได้รับแต่งตั้งให้เป็นคณะกรรมการระดับชาติรับผิดชอบการจัดรัฐพิธีศพให้แก่คิม กุก-แท อดีตเจ้าหน้าที่พรรคแรงงาน รายชื่อดังกล่าวรวมถึงชื่อของคิม คย็อง-ฮี บ่งชี้ว่าเธอรอดพ้นจากการกวาดล้างและยังคงได้รับความโปรดปราน สถานะความสัมพันธ์ของคิม คย็อง-ฮีกับชัง ซ็อง-แท็กเป็นเรื่องที่ถูกคาดการณ์บ่อยครั้ง นักวิเคราะห์เชื่อว่าชังและคิม คย็อง-ฮีได้เหินห่างกันแล้ว ยุน ซัง-ฮย็อน รองหัวหน้าพรรคแซนูรี พรรครัฐบาลในสมัชชาแห่งชาติเกาหลีใต้ กล่าวว่าคิม "แยกตัว" จากชังและไม่ได้ต่อต้านการกวาดล้างเขา

ใน ค.ศ. 2015 แหล่งข่าวที่ไม่เปิดเผยชื่อ ซึ่งถูกระบุว่าเป็นผู้แปรพักตร์ระดับสูง อ้างว่าคิม จ็อง-อึนได้สั่งให้วางยาพิษคิม คย็อง-ฮี ในเดือนกุมภาพันธ์ ค.ศ. 2015 สำนักข่าวกรองแห่งชาติเกาหลีใต้ (เอ็นไอเอส) ระบุว่าเธอยังมีชีวิตอยู่ ใน ค.ศ. 2016 ภาพในอดีตของเธอถูกนำมาออกอากาศทางโทรทัศน์ของเกาหลีเหนือ บ่งชี้ว่าเธอไม่ได้ถูกลบออกจากประวัติศาสตร์อย่างเป็นทางการ ใน ค.ศ. 2017 สำนักข่าวย็อนฮับของเกาหลีใต้รายงานว่าเธอยังมีชีวิตอยู่แต่กำลังได้รับการรักษาพยาบาล

ในเดือนมกราคม ค.ศ. 2020 คิมปรากฏตัวในสื่อของเกาหลีเหนือเป็นครั้งแรกในรอบกว่าหกปี โดยเข้าร่วมคอนเสิร์ตวันตรุษจีนกับคิม จ็อง-อึน

## ดูเพิ่ม

*คิม ซ็อง-ฮเย
*คิม ซ็อล-ซง
*คิม ยอ-จ็อง
*การเมืองเกาหลีเหนือ
*โร ซ็อง-ชิล
*สตรีในประเทศเกาหลีเหนือ

## อ้างอิง

## บรรณานุกรม
* Baird, Merrily (2003). Kim Chong-il's Erratic Decision-Making and North Korea's Strategic Culture. In Barry R. Schneider & Jerrold M. Post (eds.), *[http://www.au.af.mil/au/awc/awcgate/cpc-pubs/know_thy_enemy/Know Thy Enemy: Profiles of Adversary Leaders and Their Strategic Cultures]. USAF Counterproliferation Center: Publications, Research, & Education, WMD NBC counterproliferation electives syllabi*; retrieved 19 September 2010.
* Mansourov, Alexandre. (2004). Inside North Korea's black box: reversing the optics . The Brookings Institution; retrieved 19 September 2010.
* Madden, Michael (2010). Biographical Sketch of Kim Kyong-hui. *North Korea Leadership Watch*; retrieved 19 September 2010.

หมวดหมู่:บุคคลที่เกิดในปี พ.ศ. 2489
หมวดหมู่:บุคคลที่ยังมีชีวิตอยู่
หมวดหมู่:นักธุรกิจชาวเกาหลีเหนือ
หมวดหมู่:ชาวเกาหลีเหนือที่อาศัยอยู่ในประเทศจีน
หมวดหมู่:ชาวเกาหลีเหนือที่อาศัยอยู่ในสหภาพโซเวียต
หมวดหมู่:นายพลเกาหลีเหนือ
หมวดหมู่:นักการเมืองหญิงชาวเกาหลีเหนือในศตวรรษที่ 20
หมวดหมู่:นักการเมืองเกาหลีเหนือในศตวรรษที่ 20
หมวดหมู่:ตระกูลคิม (เกาหลีเหนือ)
หมวดหมู่:สตรีเกาหลีในธุรกิจ
หมวดหมู่:ศิษย์เก่ามหาวิทยาลัยมอสโก
หมวดหมู่:ศิษย์เก่ามหาวิทยาลัยคิม อิล-ซ็อง
หมวดหมู่:บุตรของเลขาธิการใหญ่พรรคคอมมิวนิสต์
หมวดหมู่:บุตรของประธานาธิบดี
หมวดหมู่:บุตรของนายกรัฐมนตรี
หมวดหมู่:พลเอกหญิง
หมวดหมู่:สมาชิกกรมการเมืองพรรคแรงงานเกาหลี ชุดที่ 6
หมวดหมู่:สมาชิกคณะกรรมการกลางพรรคแรงงานเกาหลี ชุดที่ 6
หมวดหมู่:นักการเมืองหญิงชาวเกาหลีเหนือในศตวรรษที่ 21
หมวดหมู่:นักการเมืองเกาหลีเหนือในศตวรรษที่ 21
หมวดหมู่:บุคคลจากเปียงยาง
หมวดหมู่:รัฐมนตรีหญิงเกาหลีเหนือ